Serviciul Secret din Republica Moldova a desecretizat mii de dosare din perioada URSS
- Nicolae Comănescu
- 1 martie 2024, 15:28
SIS din Republica Moldova continuă operațiunea de desecretizare a mii de dosare ce vizează victimele perioadei în care URSS a acaparat și țara vecină.
Serviciul de Informații și Securitate (SIS) din Republica Moldova continuă acțiunile de desecretizare a dosarelor stocate în cadrul Depozitului special de stat al instituției. Scopul este de a spori transparența instituțională și a facilita elucidarea și înțelegerea adevărului istoric din țara vecină.
În acest sens, alte 2534 de dosare din perioada regimului sovietic au fost transmise de către Serviciul de Informații și Securitate Agenției Naționale a Arhivelor.
Operațiune de desecretizare a dosarelor din Republica Moldova, din vremea URSS
Din numărul total, 2304 sunt dosare judiciare inițiate în privința persoanelor care au fost supuse represiunilor politice în perioada regimului totalitar, care au trecut procedura de reabilitare la Procuratura Generală, ulterior fiind desecretizate de către Comisia departamentală a Serviciului.
Celelalte 230 sunt dosare administrative privind activitatea NKVD/KGB/MGB, precum și ordine și dispoziții interne cu date despre efectiv (ex. Приказы по личному составу КГБ при СМ МССР за 1960 г., Совершенно секретные приказы КГБ при СМ Молдавской ССР за 1961 г., Секретные приказы КГБ при СМ Молдавской ССР за 1978 г. - n.r).
Procesul verbal de predare-primire a avut loc la 29 februarie, în baza Acordului interinstituțional de colaborare, semnat la 05 mai 2023. Acesta prevede transmiterea etapizată a documentelor de arhivă care fac parte din Fondurile Serviciului, în special, cele cu referire la represiunile politice din perioada sovietică, precum și a dosarelor privind activitatea administrativă a instituției coercitive sovietice din cadrul RSS Moldovenești, după cum informează tvrmoldova.md.
Destructurarea unui grup fascist
În altă ordine de idei, săptămâna trecută, a fost anihilat un grup care se ocupa cu promovarea ideologiei fasciste. Anunțul a fost făcut de oficialii Sistemului de Informații și Securitate (SIS) din țara vecină. Aceștia în colaborare cu procurorii din cadrul PCCOCS, au identificat și au destructurat activitățile unui grup infracțional care, pe parcursul anului trecut, promova pe canale online mesaje fasciste și antisemite.
Potrivit unui comunicat SIS, urmare a documentării activității infracționale, au fost identificați și citați la audiere doi bănuiți, cu vârste de 34 și 17 ani, domiciliați în Chișinău. Aceștia sunt pasionați de literatură la subiectul negării Holocaustului, fiind susținători activi ai ideologiei antisemite. Potrivit SIS, aceștia s-ar fi activizat în contextul reizbucnirii conflictului armat israeliano-palestinian.